Íslendingar telja að efnahagsáföll séu mesta ógnin sem að þjóðinni stafar. Þar á eftir koma farsóttir, tölvuárásir og loftslagsbreytingar. Flestir vilja að Ísland sé áfram aðili að alþjóðastofnunum. Afstaða Íslendinga til alþjóðamála mótast talsvert af notagildi. Þetta er meðal þess sem fram kemur í nýrri könnun Alþjóðamálastofnunar Háskóla Íslands um afstöðu fólks til alþjóðamála.
Silja Bára Ómarsdóttir, höfundur könnunarinnar og prófessor í stjórnmálafræði við Háskóla Íslands, segir að skoðunum almennnings á utanríkismálum sé gjarnan lítill gaumur gefinn. Könnuninni sé ætlað að veita stjórnvöldum vísbendingar um þær.
Það er oft litið svo á að það sé á hendi hins opinbera og að það séu stofnanir ríkisins einar sem hafi með það að gera. Þetta er líka hvati til þess að auka umræðu um alþjóðamál í samfélaginu, ekki bara milli þings og ráðuneytis
Silja Bára segir að það einna mestan áhuga hafi vakið í niðurstöðunum sé breytt viðhorf til samstarfs við Bandaríkin, sem hafa verið helsti bandamaður Íslands í áratugi.
Það er ekkert ofboðslega mikill áhugi á að auka samstarf og töluverður áhugi á að draga úr samstarfi við Bandaríkin. En þessi könnun er lögð fyrir á síðustu mánuðum valdatíðar Donalds Trump, það gæti spilað inn í - við vitum það ekki. Síðan er það hversu mikil nytjahyggja er - að fólk virðist vera tilbúið til að miðla málum ef efnahagslegir hagsmunir eru undir.